
R E F E R A T

Municipiul Timişoara dispune de un sistem centralizat de alimentare cu apă, canalizare şi staţie de epurare a apelor uzate menajere.

Reţelele de canalizare existente nu acoperă toate cartierele municipiului Timişoara, situaţie întâlnită şi la zona de locuinţe  - strada Polonă.
Această deficienţă impune realizarea unei reţele de canalizare în această zonă.

Reţeaua proiectată de lungime de cca. 1.588 m va canaliza apele uzate menajere provenite din zona de locuinţe şi apele meteorice de pe strada Polonă, fiind conduse la o staţie de pompare .Conducta de refulare este în lungime de cca. 490 m, din polietilenă PE-HD cu De = 315 mm şi se va racorda la un cămin de liniştire situat pe strada I. Slavici.
Racordarea la canalul Dn =800mm ce se va executa pe strada I. Slavici prin programul ISPA se realizează prin intermediul unui canal în lungime de 44 m din tuburi PAFSIN cu Dn 500 mm.
Prin această investiţie se  vor rezolva gravele probleme de mediu existente în acest moment în cartier, beneficiarii investiţiei fiind aproximativ 5.000 locuitori ai municipiului Timişoara.

Valoarea totală a investiţiei ,,Sistem major canal -zona de locuinţe - strada Polonă” este estimată la 37.263.902,8 mii lei (cu TVA), respectiv 903.630,2 Euro.

Având în vedere faptul că finanţarea obiectivului ,,Sistem major canal – zona de locuinţe- strada Polonă” se face din bugetul local, propunem aprobarea studiului de fezabilitate conform proiectului P 12/2004 întocmit de SC DELTA PROJECT  SRL.

